tartuNLP/wikipedia-smugri-20251201 huggingface dataset:
Baltic Restaurants Estonia

Baltic Restaurants Estonia AS (varem Fazer Amica Eesti AS ja Fazer Food Services AS) on Eesti toitlustusettevõte. Baltic Restaurants Estonia haldab mitmeid söögikohti, tegeleb asutuste, ettevõtete ja koolide toitlustamisega ning pakub toitlustusteenust üritustel.
1993. aastal Eestis alustanud firma tegutses algselt Fazeri kontserni (OY Karl Fazer AB) tütarettevõttena Eestis nime all Fazer Amica Eesti AS, 2001. aastal laieneti ka Lätti. 2010. aastal sai ettevõtte uueks nimeks Fazer Food Services AS. 2011. aastal müüs Fazer Grupp Fazeri toitlustusärid Eestis ja Lätis Fazer Food Servicese Läti juhtkonnale. Tehing ei hõlmanud Fazer Grupi teeninduskööki Tallinnas, mis muutus Soome Fazer Food Servicese osaks. Müügi eesmärk Fazeri jaoks oli keskenduda pagaritoodete ja maiustuste tootmisele. Sama aasta septembris võtsid uued omanikud firma nimeks Baltic Restaurants Estonia AS. 2011. aastal oli firmas 620 töötajat, neist 420 Eestis ja 200 Lätis.
Konstantin Pätsi Muuseum

Konstantin Pätsi Muuseum on Tallinnas asuv mittetulundusühinguna tegutsev muuseum, mis annab ülevaate Konstantin Pätsi elust.
Põhikirja järgi muuseum "kogub, säilitab, uurib, populariseerib ja eksponeerib president Konstantin Pätsi elu ja tööd, Eesti Vabariigi riigivanemate ning teiste riigimeestega seotud materjale teaduslikel, hariduslikel ja kultuurilistel eesmärkidel".
Muuseumi eelkäija oli 1990. aastal Eesti Muinsuskaitse Seltsi Kloostrimetsa klubi asutatud Konstantin Pätsi memoriaaltuba, mis asus Tallinna Botaanikaaias. MTÜ registreeriti 28. veebruaril 1996.
Liikmeskond.
Juhatus: Trivimi Velliste (esimees), Elle Lees (abiesimees), Jaan Audru, Siiri Liiv, Marika Reintam;
auliige: Arnold Rüütel (10. maist 2013);
asutajaliikmed (1. detsember 1996): Küllo Arjakas, Mart Aru, Ira Einama, Ain Krillo, Toivo Kuldsepp (surnud 19. detsembril 2000), Siiri Liiv, Elle Lees (suri augustis 2025), Tiina Pikamäe, Mati Raal, Aita Raik, Marika Reintam, Jaanis Tali, Jaan Tamm, Tiina Tojak;
liikmeid: Heino Arumäe, Jüri Engelbrecht, Jüri Kraft, Kalev Kukk, Georg Liidja, Enn Nõu, Helga Nõu, Anto Raukas, Hilda Sabbo, Heli Susi, Seppo Zetterberg, Mihkel Veiderma.
Fazer Eesti AS

Fazer Eesti AS on Soome kontserni OY Karl Fazer AB tütarettevõte Eestis, mis tegeleb kondiitri- ja pagaritoodete turustamisega. Firma asutati 1993. aastal, kui Tallinnas Kadakal (Kadaka tee 70D) avati leivatehas. 2014. aastal Tallinna tehas suleti ning tootmisliinid viidi üle Fazeri Ogre ja Kaunase tehastesse.
Katharine Scott Bishop

Katharine Scott Bishop (neiupõlvenimi Katharine Scott, 23. juuni 1889 New York – 20. september 1975) oli Ameerika Ühendriikide anatoom, arst ja histoloog.
Haridus ja töö.
Ta õppis Wellesley ja Radcliffe'i Kolledžis.
Kolme Sõsara Hõrgutised

Kolme Sõsara Hõrgutised (setu keeles Kolme Sõsarõ Hõrgutisõ) on kaubamärk, mille all tegutseb Võru maakonna toitlustusettevõte OÜ Alternatura, kolme õe – Kadri, Kerti ja Triin Visseli – perefirma.
Kolme Sõsara Hõrgutised toitlustab Waldorfi kooli Johannese Kool Rosmal, haldab Piusa koobaste külastuskeskuse kohvikut ning pakub toitlustusteenust üritustel. Ettevõtte omapära on kohalikku päritolu toorainetest mahetoit, milles ei kasutata poolfabrikaate. Toitlustusega tegelevad õed Visselid 2007. aasta Seto Kuningriigi päevadest saati.
Firma võitis toiduainekonkursi "Kuldne maius 2010".
Majandusajaloo muuseum

Majandusajaloo muuseum oli Tallinnas asuv muuseum, mis tutvustas paljude majandusharude (nt tööstuse, ehituse, energeetika, transpordi) temaatikat. Põhjalikumalt käsitles muuseum Eesti endiste kaubandusorganisatsioonide ja ettevõtete tegevust. Enamik materjalidest pärines alates 1944. aastast.
Muuseum asutati 1974. aastal. Selle eelkäijaks oli kaubandusajaloo muuseum. Muuseumi kauaaegne eestvedaja oli Leonid Gordejev.
Muuseum likvideeriti 2016. aastal, museaalid anti üle riigiarhiivile ja muuseumidele.
Kiek in de Köki kindlustustemuuseum

Kiek in de Köki kindlustustemuuseum on Tallinna Linnamuuseumi filiaal, kuhu kuuluvad lisaks Kiek in de Köki suurtükitornile veel Neitsitorni muuseum-kohvik, kummituslugudega kuulsaks saanud Tallitorn ja Lühikese jala väravatorn.
Lisaks tornidele kuuluvad kindlustustemuuseumisse ka Ingeri ja Rootsi bastionide alused bastionikäigud. Käikudes asub ka raidkivimuuseum.
Kiek in de Köki ekspositsioon annab ülevaate kunagisest sõjapidamisest, katkust ja näljahädadest ning tutvustab kuritegusid ja karistusi keskaegses linnas.
Neitsitorni vanalinnavaatega kohvik pakub nii ajaloolist kui kaasaegset menüüd. Ekspositsioon võlvkeldris tutvustab Taani rahvuslipu Dannebrogi legendi Eesti kunstis ja Taani sümboleid Eesti heraldikas.
Bastionikäigud ehitati 17.–18. sajandil. Bastionikäikude ekspositsioon tutvustab kaitserajatiste ajalugu ja tähtsamaid sõjalisi sündmusi. Seal asub ka rikkalik raidkivide ekspositsioon.
Kolga muuseum

Kolga muuseum on Kuusalu vallas Kolga alevikus Kolga mõisahoones asuv muuseum, mis tutvustab endise Kuusalu kihelkonna kultuuripärandit.
Muuseum avati 1994. aastal.
Pima maakond

Pima maakond ("Pima County") on maakond USA-s Arizona osariigi lõunaosas. Geograafilised koordinaadid on 32°03' N, 111°49' W.
Maakonna halduskeskus ja suurim linn on Tucson.
Maakonna pindala on 23 800 km², millest 5 km² moodustab veepindala. Lõunas piirneb maakond Mehhiko Sonora osariigiga.
Elanike arv oli 2020. aasta rahvaloenduse järgi 1 043 433. Aastal 2010 oli elanikke 980 263 ja 2000. aastal 843 746. Elanike arvult on Pima maakond Arizona osariigis teisel kohal.
Ligi 95 protsenti maakonna elanikest elab maakonna idaosas, kus asub Tucsoni linnastu. Maakonna keskosa linnastust läänes hõlmab "Tohono O'odhami" indiaanlaste reservaat ("Tohono Oʼodham Indian Reservation"), mis ulatub üle maakonna piiri Maricopa ja Pinali maakonda. Tohono O'odhami reservaadi hulka kuulub ka Tucsonist lõunasse jääv väiksem San Xavieri reservaat, kus asub 18. sajandi lõpus hispaanlaste rajatud misjon ja kolm indiaanikasiinot. Lisaks asub San Xavieri reservaadist põhjas "Pasqua Yaqui" hõimu reservaat.
Ajalugu.
Pima maakonna ala läks USA-le 1853. aastal Gadseni ostuga. Pima maakond moodustati 9. novembril 1864 ning maakond on üks neljast originaalsest maakonnast Arizonas. Maakond on saanud nime pima indiaanlaste järgi. Algselt hõlmas Pima maakond kogu Arizona territooriumi ala, mis jäi laiuskraadist 113° 20' idasse ja Gila jõest lõunasse. Hiljem moodustati Pima maakonna alast Cochise'i, Grahami ja Santa Cruzi maakond.
Kassari ekspositsioonimaja

Kassari ekspositsioonimaja ehk Kassari muuseumimaja on Hiiumaal Hiiumaa vallas Kassari Tagukülas endises Kassari mõisa valitsejamajas asuv muuseum, Hiiumaa Muuseumi filiaal.
Hiiumaa Muuseum asutati 28. mail 1967 praeguses ekspositsioonimajas. Kui muuseum sai uue peahoone Kärdlas, jäi Kassari maja filiaaliks, kus paikneb püsiekspositsioon Hiiumaa ajaloo teemal. Tuntumate eksponaatide seas on Hiiumaa Hirmuks kutsutud isahundi topis ja 1994. aastal hukkunud parvlaeva Estonia päästepaat.
2017. aastal avati muuseumi õuel Kassarilt pärit Eesti riigisekretäri ja "Eesti entsüklopeedia" peatoimetaja Ülo Kaevatsi mälestuspink.
Cochise'i maakond

Cochise'i maakond ("Cochise County") on maakond USA-s Arizona osariigi kaguosas. Geograafilised koordinaadid on 31°52' N, 109°45' W.
Maakonna halduskeskus on Bisbee ja suurim linn Sierra Vista.
Maakonna pindala on 16 107 km², millest 128 km² moodustab veepindala.
Elanike arv oli 2010. aasta rahvaloenduse järgi 131 346. Aastal 2000 oli elanike arv 117 755.
Ajalugu.
Cochise'i maakond moodustati 9. veebruaril 1881 Pima maakonna idaosast. Maakond on saanud nime legendaarse tširikahua-apatši sõjapealiku Cochise'i järgi. 1929. aastani oli maakonna halduskeskus Tombstone, sellest ajast on halduskeskus olnud Bisbee. 19. sajandil oli Cochise'i maakond üks Metsiku Lääne tulipunkte.
Mohave maakond

Mohave maakond ("Mohave County") on maakond USA-s Arizona osariigi loodeosas. Geograafilised koordinaadid on 35°40' N, 113°51' W.
Maakonna halduskeskus on Kingman ja suurim linn Lake Havasu City.
Maakonna pindala on 34 886 km², millest 409 km² moodustab veepindala. Maakond on pindalalt Arizona teine ja USA viies maakond. Elanike arv on arvestuslikult 2015. aasta seisuga 204 737. 2010. aasta rahvaloenduse järgi oli elanikke 200 186. Asustustihendus on 5,87 in/km².
Suur kanjon jagab maakonna kaheks osaks, mille vahel puudub maismaad pidi ühendus. Põhjaosa on hõredalt asustatud ja moodustab Arizona Stripi lääneosa ning piirneb Utah' ja Nevada osariigiga. Pindalalt suurem lõunaosa piirneb Colorado jõge pidi Nevada ja California osariigiga. Lõunaosas paikneb Mojave kõrb. Maakonda läbivad kaks USA kiirteede süsteemi kiirteed: Interstate 15 ja Interstate 40, ning ajalooline Route 66.
Maakonnas asuvad Kaibabi, Fort Mojave ja Hualapai indinaalaste reservaat.
Ajalugu.
Mohave maakond moodustati 9. novembril 1864 ja maakond on üks neljast originaalsest maakonnast Arizonas. Maakonna idapiiriks määrati algselt 113° 20' ja lõunapiiriks Bill Williamsi jõgi. 1865. aastal loodi Mohave maakonna osast Pah-Ute'i maakond, kuid see liideti uuest Mohave maakonnaga 1871. aastal. Maakonna praegused piirid seati 1881. aastal.
Maakonnal on ajaloo vältel kokku olnud viis halduskeskust: Mohave City (1864–1867), Hardyville (1867–1873), Cerbat (1873–1877), Mineral Park (1877–1887) ja Kingman (alates 1887).
Maakond on saanud nime mohave indiaanihõimu järgi.
Kaitsealad.
Maakonnas asub 18 ürgloodusala ("wilderness area").
Ljaano

Ljaano (hispaania keeles "Los Llanos" – "tasandikud") on tasane troopiline rohtla (ilmeliselt sarnane savanniga) Lõuna-Ameerika loodeosas Andidest ida pool Colombias ja Venezuelas, peamiselt Orinoco jõgikonnas. See on troopiliste ja lähistroopiliste rohtlate, savannide ja põõsastikute bioomi ökoregioon.
La Pazi maakond

La Pazi maakond ("La Paz County") on maakond USA-s Arizona osariigi lääneosas. Geograafilised koordinaadid on 33°50' N, 113°56' W.
Maakonna halduskeskus on Parker, kus elas 2020. aasta rahvaloenduse andmetel 3417 inimest. Teine maakonnas asuv linn on 2413 elanikuga Quartzsite.
Maakonna pindala on 11 690 km², millest 40 km² moodustab veepindala. Läänes piirneb maakond California osariigiga.
Elanike arv oli 2020. aasta rahvaloenduse järgi 16 557. Aastal 2010 oli elanikke 20 489 ja 2000. aastal 19 715.
Maakonna lääneosas asub Colorado jõe indiaanireservaat ("Colorado River Indian Reservation"), kus elavad nelja hõimu indiaanlased: mohaved, tšemehuevid, hopid ja navahod. Ka maakonna halduskeskus Parker asub reservaadis, olles korraga ka reservaadi halduskeskuseks. Indiaanireservaat jääb osaliselt ka California osariigi alale.
Ajalugu.
La Pazi maakond moodustati 1. jaanuaril 1983 Yuma maakonna põhjaosast. "La paz" tähendab hispaania keeles 'rahu'.
Washingtoni maakond (Arkansas)

Washingtoni maakond ("Washington County") on maakond USA-s Arkansase osariigi loodeosas. Geograafilised koordinaadid on 36°00' N, 94°13' W.
Maakonna halduskeskus ja suurim linn on Fayetteville.
Maakonna pindala on 2476 km², millest 16 km² moodustab veepindala.
Elanike arv oli 2010. aasta rahvaloenduse järgi 203 065. Aastal 2000 oli elanikke 157 715.
Ajalugu.
Washingtoni maakond moodustati 17. oktoobril 1829 Crawfordi maakonna osast 17. Arkansase maakonnana. Maakond on saanud nime esimese Ameerika Ühendriikide presidendi George Washingtoni järgi.
Erisoodustus

Erisoodustus on kaup, teenus või rahaliselt hinnatav kingitus, mida tööandja oma töötajale võimaldab. Tegemist on töötajale antava lisatuluga, millelt peab tasuma tulu- ja sotsiaalmaksu.
Pulaski maakond (Arkansas)

Pulaski maakond ("Pulaski County") on maakond USA-s Arkansase osariigis. Geograafilised koordinaadid on 34°44' N, 92°17' W.
Maakonna halduskeskus on Little Rock.
Maakonna pindala on 2092 km², millest 96 km² moodustab veepindala.
Elanike arv oli 2010. aasta rahvaloenduse järgi 382 748. Aastal 2000 oli elanike arv 361 474.
Pulaski maakond on elanike arvult Arkansase suurim.
Ajalugu.
Pulaski maakond moodustati 15. detsembril 1818 Clarki ja Hempsteadi maakonna osadest viienda Arkansase maakonnana. Maakond on saanud nime Poola aadliku Casimir Pulaski järgi, kes päästis Ameerika iseseisvussõjas Georg Washingtoni elu.
Andreas (eesnimi)

Andreas on mehenimi. See tuleneb kreekakeelsest genitiivivormist ἀνδρός "andros" (algvorm ἀνήρ "anēr" 'mees').
Nime tavaline naissoo vorm on Andrea (mõnel pool võib ka see olla mehenimi).
Pulaski maakond

Pulaski maakond on maakond mitmes Ameerika Ühendriikide osariigis:
Turje oja

Turje oja on oja Harjumaal Kuusalu vallas Soorinna, Muuksi ja Tsitre külas. 
Tsitre klindisaare serva üleminekul moodustab oja Turjekeldri juga.
El Dorado maakond

El Dorado maakond ("El Dorado County") on maakond USA-s California osariigis Sierra Nevadas ajaloolise Goldi maakonna alal. Geograafilised koordinaadid on 38°78' N, 120°53' W.
Maakonna halduskeskus on Placerville ja suurim linn South Lake Tahoe.
Maakonna pindala on 4631 km², millest 200 km² moodustab veepindala.
Elanike arv oli 2010. aasta rahvaloenduse järgi 181 058. Aastal 2000 oli elanike arv 156 299.
Ajalugu.
El Dorado maakond moodustati 18. veebruaril 1850. aastal.
Olimpi Korzjukov

Olimpi Korzjukov (15. detsember 1928 Mustvee, Tartumaa – 12. aprill 1971 Tallinn) oli Eesti ajaloolane.
Ta oli Eesti Vabaõhumuuseumi üks asutajaid ja ühtlasi muuseumi esimene direktor (1957–1971).
Olimpi Korzjukov maeti 16. aprillil 1971 Metsakalmistule.
Helmi Kurrik

Helmi Kurrik (9. september 1883 – 13. juuli 1960) oli eesti etnograaf. 
Pere ja varasem elukäik.
Ta sündis Tartus koolmeistri ja rahvusliku liikumise tegelase Juhan Kurriku ja tema abikaasa Wilhelmine Margareta Elisabeti kuuelapselise pere teise lapsena. Pärast koduõpetaja kutse omandamist 1900. aastal töötas ta selles ametis nii Venemaal, Soomes kui ka Prantsusmaal järgmised kümme aastat. Eestisse naasnuna töötas ta 1911–1914 Valga kaubanduskoolis prantsuse ja saksa keele õpetajana. Esimese maailmasõja ja Eesti Vabadussõja ajal töötas ta Tartus halastajaõena ning 1920. aastate algusest Tartu meteoroloogia observatooriumis kantseleiametnikuna. 1925. aastal asus ta Tartu ülikoolis õppima Eesti ja Põhjamaade ajalugu ja etnograafiat, kus ta õppis muuhulgas professor Arno Rafael Cederbergi käe all, kelle metodoloogiline lähenemine avaldas tema teadustööle olulist mõju. 
Haridus.
Õppis 1925–1935 (lõpetas "cum laude") Tartu Ülikooli filosoofiateaduskonnas, mag. phil. 1939. Magistrikraadi kaitses ta etnograafia erialal 1939. aastal väitekirjaga "Veri söögimajanduses" (oponendid Gustav Ränk ja Ferdinand Linnus.)
Töökäik.
Aastast 1928 töötas ta Eesti Rahva Muuseumis, sealhulgas alates 1931. aastast rahvateaduse osakonna juhatajana. Kurriku peamiseks uurimisvaldkonnaks oli rahvuslik tekstiil, millises valdkonnas sai temast oma teadlaspõlvkonna juhtiv autoriteet. Üheks tema olulisemaks teoseks on 1938. aastal ilmunud „Eesti rahvarõivad“, mis pälvis 1939. aastal Raamatufondi I auhinna teaduskirjanduse alal. Tema teiseks uurimisvaldkonnaks oli toidukultuur, 1929. aastal avaldas ta Eesti Rahva Muuseumi Aastaraamatus artikli kamast ning samas 1932. aastal uurimuse vorstidest. 
Lisaks teadustööle tegeles ta ka rahvarõivaste populariseerimisega ning asutas 1938. aastal Eesti Rahva Muuseumi juurde rahvarõivaste nõuandebüroo, mis tegeles rahvarõivaste alaste konsultatsioonidega. Ta kureeris eesti rahvakunsti teemalised näitused 1929. aastal Helsingis ja Brüsselis, 1930. aastal Berliinis ja Vilniuses, 1933 Riias ja 1935 Pariisis. 
Teenete eest kultuurikoostöö vallas pälvis ta 1936. aastal Läti Vabariigi Kolme Tähe ordeni ning samal aastal ka Leedu Vabariigi Gediminase ordeni. 
1944. aasta septembris põgenes ta koos oma õe Ellyga (1889–1981) Saksamaale Freiburgi. Järgnevatel aastatel töötasid mõlemad DP-laagrite haiglates Bad Rehburgis, Hannoveris ja Oldenburgis. 1951. aastal siirdusid õed USAsse, esmalt elati Fresnos, peagi koliti San Francisco lähedale Palo Altosse, kus Helmi Kurrik elas oma surmani 1960. aastal.
Shasta maakond

Shasta maakond ("Shasta County") on maakond USA-s California osariigi põhjaosas. 
Maakonna halduskeskus on Redding.
Maakonna pindala on 3847 km², millest 161 km² moodustab veepindala.
Elanike arv oli 2010. aasta rahvaloenduse järgi 177 223. Aastal 2000 oli elanike arv 163 256.
Ajalugu.
Shasta maakond moodustati 1850. aastal. 1852. aastal loovutati osa maakonna territooriumist Siskiyou maakonnale ja 1856. aastal osa Tehama maakonnale. Maakond on saanud nime Mount Shasta järgi.
Selma Lätt

Selma Lätt (kuni 1937 Selma Kutti; 9. mai 1909 Morna Õisu vald Karksi kihelkond – 18. juuli 1969 Tartu) oli eesti folklorist. Ta on uurinud rahvakalendrit ja avaldanud selleteemalisi töid.
Selma Kutti sündis 1909. aastal Karksi kihelkonnas, õppis Viljandi Eesti Haridusseltsi Tütarlaste Gümnaasiumis ja alates 1929. aasta sügisest Tartu ülikooli filosoofiateaduskonnas, kus ta asus õppima eesti keelt, kirjandust, rahvaluulet ja filosoofiat. Ta õppis aastatel 1929–1935 (kuid ei lõpetanud) Tartu Ülikooli.
Asus tööle 1933. aasta talvest alates Eesti Rahvaluule Arhiivi,1937. aastast koosseisulise töötajana. ERAs, hilisemas Kirjandusmuuseumi rahvaluule osakonnas töötas on S. Latt aastatel 1937–1969.
S. Läti kaastegevusel on koostati Kirjandusmuuseumi rahvaluule osakonnas mitmesugused registrid, statistilised ülevaated, süstematiseeritud koopiate kartoteegid jne. 1935. aastast peale käis ta peaaegu kõigil suvedel kogumismatkadel, ning on kirja pannud 5 157 lehekülge rahvaluuletekste, lindistanud 1 166 rahvalaulu ja -juttu jne. Aktiivse kogumise kõrval aitas ta juba Eesti Rahvaluule Arhiivi päevil organiseerida tööd kohalike kirjasaatjatega, Eesti NSV ajal oli pikemat aega korrespondentide juhendaja ja ekspeditsioonide korraldaja.
S. Latt osales rahvaluule väljaandmisel ja tema kaaskoostamisel ilmus juba 1935. aastal "Valimik eesti rahvalaule", naljandimaterjali pakub "Eesti rahvanaljandid. Mõis ja kirik" (1957), ning "Kelle peale sa loodad?" (1963, koos Ingrid Rüütliga). Koos Erna Normanniga toimetas ta trükki populaarsed valimikud "Üle õue õunapuu" (1955) ja "Sada saarelehte, tuhat toomelehte" (1968). 
1970. aastal avaldati, tema surma järel, Eesti rahvakalendri alane uurimus "Eesti rahvakalender. 1" (1970), mis sisaldas kalendrikommete kirjeldusi südatalviste ja kevadtalviste (jaanuari, veebruari ja osalt märtsi) tähtpäevade ja kuude kohta. Koguteose „Eesti rahvakalender“ (1970–1999) 1. köite (239 lk) koostas Selma Lätt ja köited II–VIII koostas Mall Hiiemäe.
Selma Lätt suri 18. juulil 1969. aastal Tartus ning on maetud Pauluse kalmistule.
Ilmari Manninen

Ilmari Justus Andreas Manninen (2. september 1894 Viiburi – 14. juuni 1935 Helsingi) oli soome etnograaf. Teda peetakse eesti etnograafiaalase uurimis- ja muuseumitöö alusepanijaks.
Manninen õppis aastatel 1912–1916 Helsingi ülikoolis ja sai 1922. aastal doktorikraadi väitekirjaga "Die dämönistischen krankheiten im finnischen volksaberglauben" ("Deemonlikud haigused soome rahvausundis"). 
Kuna Eestis ei olnud tol ajal etnograafilise eriharidusega inimesi, kutsus arheoloogiaprofessor Aarne Michaёl Tallgren Mannise Eestisse, et Eesti Rahva Muuseumi töö uutele teaduslikele alustele viia ja alustada Tartus eestikeelset etnograafiaalast õppetööd. 
1922. aastal Eestisse kolinud Manninen õppis kiiresti ära eesti keele ning töötas aastatel 1922–1928 Eesti Rahva Muuseumi direktorina, kus ta algatas senise kvantitatiivse vanavara kogumise asemel muuseumi kogude plaanipärase täiendamise nii sisuliste kui ka geograafiliste lünkade likvideerimiseks, avaldas 1925. aastal esimese erialase sõnastiku („Etnograafiline sõnastik”) ning alustas samal aastal ka Eesti Rahva Muuseumi aastaraamatu väljaandmist. Muuseumi töös pidas ta oluliseks peaasjalikult ainelisele kultuurile keskendumist, milleks materjali kogumisel tuli lisaks esemetele endile koguda ka nende detailseid etnograafilisi kirjeldusi.
Aastatel 1924–1928 töötas Manninen lisaks muuseumile ka Tartu Ülikoolis etnograafiadotsendina, kus tema käe all õppis Eestis esimene põlvkond etnograafe (Helmi Kurrik, Aliise Moora, Ferdinand Linnus, Gustav Ränk, Eerik Laid jt). Kui ta Eestist 1928. aastal lahkus, jäi etnograafia õppetooli juhi koht 1930. aastate lõpuni vakantseks.
1929. aastast töötas Manninen Soome Rahvusmuuseumi etnograafiaosakonna juhatajana ja aastatel 1929–1931 ka Helsingi ülikooli soome-ugri rahvateaduse professori kohusetäitjana.
Ilmari Manninen on maetud Helsingi Hietaniemi kalmistule.
Kerni maakond

Kerni maakond ("Kern County") on maakond USA-s California osariigi lõunaosas. 
Maakonna halduskeskus ja suurim linn on Bakersfield.
Maakonna pindala on 21 140 km², millest 80 km² moodustab veepindala. See on pindalalt California kolmas maakond. Maakond hõlmab Central Valley lõunaosa. Maakonna idaosas asuvad Sierra Nevada mäestiku lõunanõlv ja Mojave kõrb.
Elanike arv on 2015. aasta seisuga arvestuslikult 882 176. 2010. aasta rahvaloenduse kohaselt oli elanikke 839 631. Asustustihendus on 41,7 in/km².
Põhilised tegevusalad on põllumajandus ja nafta ammutamine. Maakonnas asuvad California suurimad naftaväljad.
Maakonnas asub Edwardsi õhujõudude baas.
Ajalugu.
Kerni maakond moodustati 1866. aastal. Maakond on saanud nime Kerni jõe järgi. Maakonna esimene halduskeskus oli Havilah. Alates 1874. aastast on selleks Bakersfield.
1899. aastal avastati maakonnas naftat. Aastatel 1910–1911 leidis Lakeview' naftaväljal aset üks maailma suurim naftaleke, kui läks kaduma 1,23 miljonit tonni naftat.
Aastal 1926 avastati Kerni maakonnas mineraal kerniit.
21. juuli 1952 maakonda tabanud maavärinas hukkus 12 inimest.
Tsitre klindisaar

Tsitre klindisaar asub Harju maakonnas Kuusalu vallas Tsitre kohal, Soorinna ja Muuksi küla territooriumil. See on osa Põhja-Eesti klindist. Klindisaarelt lähtub Turje oja, mis klindi servast üleminekul moodustab Turjekeldri juga.
Türi muuseum

Türi muuseum on Türi linnas asuv muuseum, mis tutvustab Türi pärandkultuuri.
Muuseum avati 1995. aastal.
Muuseumi püsinäitus kajastab Türi arengut kuni II maailmasõjani.
Muuseum asub Eesti Ringhäälingumuuseumiga samas majas.
Felix

Felix (ladina keeles 'õnnelik') tähendab mitut asja:
Türi valla ja Türi tehnika- ja maamajanduskooli muuseum

Türi valla ja Türi tehnika- ja maamajanduskooli muuseum (ka: "") on Türi vallas Särevere külas asuv muuseum, mis muu hulgas tutvustab Türi tehnika- ja maamajanduskooli ajalugu.
Muuseum asub endise Särevere mõisa härrastemajas, mis ehitati 1850–1860.
Muuseum avati 1988. aastal.
Avinurme koduloomuuseum

Avinurme koduloomuuseum on Mustvee vallas Avinurme asulas asuv muuseum, mis tutvustab Avinurme kultuuripärandit.
Muuseum avati 1990. aastal pastoraadis.
Jürimardi talumuuseum

Jürimardi muuseum on Järva vallas Metsla külas Jürimardi talu maal asuv muuseum. Aastast 2012 haldab muuseumi MTÜ Jürimardi talumuuseum.
Palju muuseumi eksponaate pärineb 1875. aastal rajatud Jürimardi talust.
Järva-Jaani Tuletõrje Seltsi vanatehnika varjupaik

Järva-Jaani Tuletõrje Seltsi vanatehnika varjupaik (ka: Järva-Jaani vanatehnika varjupaik) on Järva vallas Järva-Jaani asulas asuv vanatehnikat eksponeeriv paik; Järva-Jaani Tuletõrje Seltsi filiaal.
Vanatehnikast on esindatud muu hulgas Eesti NSV aegsed sõidukid, põllutöö-, teetöömasinad, tuletõrjetehnika.
Harjuoru võimla

Harjuoru võimla on hoone Tallinna kesklinnas aadressil Toompea 3.
Juugendstiilis Toomkooli spordihoone projekteeris 1907. aastal insener Arthur von Hoyningen-Huene. 
Ajalugu.
1908. aastal valminud Eestimaa Rüütelkonna Toomkooli spordihoone juurde rajati tenniseväljak, mida talvel kasutati liuväljana.
Enne teist maailmasõda oli Harjuoru võimla Noorte Meeste Kristliku Ühingu valduses.
Pärast teist maailmasõda läks hoone spordiklubi Dünamo kasutusse.
7. augustil 1993 avati hoones Eesti esimene "squash"'i-klubi Tallinna Squashiklubi.
1994. aasta kevadel toimusid klubis esimesed Eesti meistrivõistlused "squash"'is.
2005. aasta novembris ostis hoone 45 miljoni krooni eest Eesti Kristlik Nelipühi Kirik.
Ligikaudu 20 miljonit krooni maksma läinud renoveerimistööde käigus ehitati katusealuses välja kontoriruumid ja kaevati juurde keldriruumid.
2007. aastast tegutseb hoones Eesti Kristliku Nelipühi Kiriku Toompea keskus.
Mädajärve org

Mädajärve org (ka Vanajärve org) on soine org Pudisoo külas Kalda talust põhja pool. Sealsest soost lähtub lõuna poole nimeta Pudisoo jõe kõrvaloja ja põhja poole Sääsepauna oja.
Sigarillo

Sigarillo (hispaania sõnast "cigarrillo" (algne tähendus 'sigarike')) on suitsetatav tubakatoode, mis kujutab endast tubakalehe sisse keeratud tubakapuru. Sigarillod on väiksemad ja lahjemad kui sigarid, ent suuremad ja kangemad kui tavasigaretid.
Hara oja

Hara oja (keskjooksul ka "Ohrpa oja", ülemjooksul ka "Sääsepauna oja") on oja Harjumaal Kuusalu vallas Pudisoo ja Pedaspea külas. Oja algab Pudisoo külas Mädajärve orust, kust voolub põhja suunas Hara teeni Pedaspea külas, mille juures pöörab tagasi lõunasse. Oja suubub Pudisoo külas Pudisoo jõkke.
Meejaht

 
Meejahiks nimetatakse vanimat mee hankimise viisi, mille puhul mett otsitakse õõnsates puudes, kaljulõhedes ja mujal looduses leiduvatest mesilaspesadest. Meejaht on üks koriluse vorme: kärjed võetakse kaasa ja pesa ei pruugi taastuda. 
Meejahti tunti juba kiviajal, millest annavad tunnistust muistsed kaljujoonised. Cuevas de la Araña koobastikus Valencia lähedal Hispaanias on koopa seinal kujutatud inimest, kes liaanide küljes rippudes võtab mesilaspesast välja meekärgi. Kaljujoonise vanus on umbkaudu 8000 aastat.
Käkisalmi lään

Käkisalmi lään (soome keeles "Käkisalmen lääni", rootsi keeles "Kexholms län", vene keeles "Кексгольмский лен, Корельский уезд") oli haldusterritoorium Rootsi kuningriigis ida-Soomes aastatel 1634–1721. Lääni keskus oli Käkisalmi (vene keeles "Корела") ja Käkisalmi kindlus.
Karjala piirkond kuulus 1323. aasta Pähkinäsaari rahulepinguga Novgorodi vabariigi valdustesse. 
Vene-Rootsi Kahekümneviieaastase sõja ajal vallutas Pontus De la Gardie Ingerimaal Jami, Koporje ja Ivangorodi linna (koos neid ümbritsevate maakondadega) ja Karjalas Käkisalmi lääni. Pljussa vaherahuga määratleti Rootsi ja Moskva alade piirijõeks Koporje maakonda ja Orehhovo maakonda eraldav Strelna jõgi. 
1590.–1595. aasta Vene-Rootsi sõda oli Moskva tsaaririigile edukas. 1595. aastal sõlmitud Täyssinä rahulepinguga loovutas Rootsi Ingerimaa koos sealsete linnuste ja linnadega (Jaanilinn, Jam, Koporje, Schlüsselburg) ning Käkisalmi lääni, mis olid kõik saadud Pljussa vaherahuga. 
1609. aastal Segaduste ajal, Venemaale trooninõudlejale Vassili Šuiskile esialgu appi kutsutud Rootsi armee Jakob De la Gardie juhtimisel okupeeris järk-järgult Loode-Venemaa alad Käkisalmi läänist Novgorodini (samuti Staraja Russa, Porhovi, Laadoga ja Oudova).
Ingeri sõja lahingutegevuse käigus Rootsi ja Vene vägede vahel Soome lahe idaosa valdamise pärast toimunud nn. Ingerimaa sõja lõpetanud rahulepinguga sai Venemaa Rootsilt tagasi Novgorodi, Staraja Russa, Porhovi, Gdovi ja teisi alasid, kuid pidi loovutama Rootsile Ingerimaa koos Ivangorodi kindlusega (Jaanilinna), Jaama, Koporje, Nöteborgi (Schlüsselburgi kindluse) ja Laadogast läänes oleva Laadoga-Karjalaga Käkisalmi lääni, mille tõttu kaotasid venelased täielikult ühenduse Soome lahele ja Läänemerele.
Stolbovo rahuga määratud piir kehtis Vene-Rootsi sõjani aastatel 1656–1658. 1658. aastal sõlmitud Vallisaare vaherahuga seda piiri muudeti, kuid taastati Kärde rahuga 1661. aastal ja kehtis kuni Põhjasõjani
Põhjasõja ajal vallutas Venemaa 1710. aastal Karjala kannase ja Viiburi ning Uusikaupunki rahuga (1721) läks Viiburi Venemaa valdusse. 1719. aastal tsaar Peeter I korraldusel läbi viidud reformi tulemusel reorganiseeriti senised Venemaa kubermangud, Peterburi kubermangu kuulus 11 provintsi ja 39 linna sh ka Viiburi provints, kuhu kuulusid Viiburi linn, Käkisalmi lään ja Savonlinna lään.
Käkisalmi maapealikud.
"Loend on mittetäielik"
Hermogenes

Hermogenes (vanakreeka nimekuju Ἑρμογένης) on mitme ajaloolise isiku nimi:
Nenad Vučinić

Nenad Vučinić (serbia kirillitsas Ненад Вучинић; sündinud 7. aprillil 1965 Belgradis) on Serbia korvpallitreener ja endine korvpallur.
Ta oli aastatel 2008–2010 BC Kalev/Cramo peatreener. Tema juhendamisel võitis klubi 2008. aastal Eesti karikavõistlused ja 2009. aastal Korvpalli Meistriliiga.
Veselin Matić

Veselin Matić (serbia kirillitsas Веселин Матић; sündinud 21. juulil 1960 Belgradis) on Serbia korvpallitreener.
Ta oli aastatel 2006–2008 BC Kalev/Cramo peatreener. Tema juhendamisel võitis klubi 2007. ja 2008. aastal Eesti karika.
Mariposa maakond

Mariposa maakond ("Mariposa County") on maakond USA-s California osariigi lääneosas Sierra Nevadas. 
Maakonna halduskeskus on Mariposa.
Maakonna pindala on 3788 km², millest 30 km² moodustab veepindala.
Elanike arv oli 2010. aasta rahvaloenduse järgi 18 251. Aastal 2000 oli elanikke 17 130.
Ajalugu.
Mariposa maakond moodustati 18. veebruaril 1850. Maakonna loomise ajal oli see suurim maakond Californias. Hiljem on Mariposa maakond loovutanud osa oma territooriumist 12 maakonnale: Fresno, Inyo, Kern, Kings, Los Angeles, Madera, Merced, Mono, San Benito, San Bernardino, San Luis Obispo ja Tular. Seega tuntakse Mariposa maakonda kui ka "maakondade ema".
Mariposa maakonna algne halduskeskus oli asula Agua Fria (hispaania keeles "külm vesi"), mida nüüd enam ei ole.
Maakond on saanud nime Mariposa Creeki järgi, millele omakorda panid nime Hispaania maadeavastajad 1806. aastal, mil nad avastasid suure hulga liblikaid (hispaania ja portugali keeles "mariposas").
Umetarō Suzuki

Umetarō Suzuki (jaapani keeles 鈴木 梅太郎 ; 7. aprill 1874 Shizuoka prefektuur – 20. september 1943) oli Jaapani teadlane. Teda peetakse vitaminoloogia rajajaks Jaapanis.
Suzuki lõpetas Tōkyō Ülikooli põllumajanduskolledži. 1900. aastal pärast tema määramist sama kolledži abiprofessoriks suundus ta esmalt Zürichi ETH-sse (Šveits) ja hiljem Saksamaale. Aastatel 1901–1906 töötas Umetarō Suzuki saksa keemiku Emil Fischeri laboratooriumis Berliini ülikoolis. 
See järel määrati ta Morioka Põllumajanduse kõrgkooli professoriks. 1920. aastal oli ta Sankyo teadusnõustaja. Umetarō Suzuki töötas ka RIKEN-is keemiadivisjoni direktorina.
Panus teadusse.
1910. aastal valmistas Umetarō Suzuki koos kaastöötajate Odake ja Shimuraga riisiterade koorest ("rice bran") kontsentreeritud aktiivse ekstrakti, mille nimetas algul "aberic acid"'iks. Aru saades, et aine pole hape, nimetas ta aine "Oryza sativa" L. järgi "oryzanin"iks, mida ta nimetas oma uurimuses uueks mikrotoitaineks..
1912. aastal ekstraheeris ta koos T. Shimamura ja S. Odakega Kazimierz Funki kirjeldatud metoodika järgi eetri ja alkoholi jpt ainetega 300 g riisikliidest valmistatud vedelast ainest 1,2 g aktiivset ainet. Ainel oli ravitoime tuvidele juba väga väikestes kogustes (3-4 cq), mille nad nimetasid "rohoryzanin I"-ks. Sellele järgnes tunduvalt kontsentreerituma aine "rohoryzanin II" avastamine.
1922. aastal õnnestus dr Suzukil koos oma õpilase dr Katsumi Takahashiga eraldada ja sünteesida kalamaksaõlist A-vitamiini, mida müüdi hiljem Riken Vitaminsi nime all;
1930. aastatel õnnestus "oryzanin" keemiliselt eraldada ja see kinnitati tiamiiniks ehk B1-vitamiiniks.
Tunnustus.
Ta oli Jaapani Teaduste Akadeemia liige. Töö eest autasustati teda ordeniga Culture Order ja hiljem autasustas keiser teda First Class Order of the Sacred Treasure.
Muu.
Tema töötas välja ka nn sünteetilise sake nimetusega "RIKEN-Shu".
Amadori maakond

Amadori maakond ("Amador County") on maakond USA-s California osariigis Sierra Nevadas. Geograafilised koordinaadid on 38°48' N, 120°66' W.
Maakonna halduskeskus on Jackson ja suurim linn Ione.
Maakonna pindala on 1566 km², millest 30 km² moodustab veepindala.
Elanike arv oli 2010. aasta rahvaloenduse järgi 38 091. Aastal 2000 oli elanike arv 35 100.
Ajalugu.
Amadori maakond moodustati 11. mail 1854 Calaverase ja El Dorado maakonna osadest. 1864. aastal loovutas Amadori maakond osa oma territooriumist Alpine'i maakonnale. Maakond on saanud nime sõduri, rantšopidaja ja kaevuri Jose Maria Amadori järgi.
Calaverase maakond

Calaverase maakond ("Calaveras County") on maakond USA-s California osariigis. Geograafilised koordinaadid on 38°21' N, 120°55' W.
Maakonna halduskeskus on San Andreas ja suurim linn Rancho Calaveras.
Maakonna pindala on 2685 km², millest 43 km² moodustab veepindala.
Elanike arv oli 2010. aasta rahvaloenduse järgi 45 578. Aastal 2000 oli elanike arv 40 554.
Ajalugu.
Calaverase maakond moodustati 18. veebruaril 1850. aastal. "Calaveras" tähendab hispaania keeles "koljud".
Alameda maakond

Alameda maakond ("Alemeda County") on maakond USA-s California osariigis. Geograafilised koordinaadid on 37°65' N, 121°91' W.
Maakonna halduskeskus ja suurim linn on Oakland.
Maakonna pindala on 2126 km², millest 216 km² moodustab veepindala.
Elanike arv on 2015. aasta seisuga arvestuslikult 1 638 215. 2010. aasta rahvaloenduse järgi oli elanikke 1 510 271. Alameda maakond on elanike arvult osariigi seitsmes maakond.
Ajalugu.
Esimeste eurooplastena külastasid piirkonda hispaanlased 20. märtsil 1772 Bautista ekspeditsiooni käigus, milles osalesid leitnant Pedro Fages ja frantsiskaani misjonär Juan Crespí. Enne eurooplaste saabumist piirkonnas elanud indiaanlased nimetasid seda ala "Oroysom"'ks.
Alameda maakond moodustati 25. märtsil 1853 Contra Costa ja Santa Clara maakonna osadest. Alameda tähendab hispaania keeles 'koht, kus pappel kasvab'. 1856. aastal hävitas maavärin maakonna algse keskuse Alvarado kohtumaja ning maakonna keskus viidi üle San Leandrosse. 23. septembril 1868 asutati Berkeleys California Ülikool. 1873. aastal sai maakonna keskuses Oakland.
1906. aastal tabas Oaklandi lähedal asuvat San Franciscot 7,9-magnituudine maavärin, sellele järgnenud tulekahjus hukkus hinnanguliselt üle 3000 inimese. Kodu kaotas umbes 250 000 inimest. Kuna peaaegu kogu linn oli hävitatud, kolis suur hulk inimesi muudesse California osariigi piirkondadesse. Eriti kiiresti kasvas Oaklandi elanike arv. 1900 ja 1910. aasta vahel kasvas maakonna elanike arv 89%.
Geograafia.
Alameda maakond asub San Francisco lahe idakaldal ja hõlmab enamiku sellest alast. Maakonnas valitseb üldjuhul tüüpiline California kliima.
Maakonnas paikneb 32 järve, millest osad on tehisjärved.
Maakonna kõrgeim koht on Discovery Peak (1171 m). Teine kõrgeim mäetipp on Rose Peak, mis on Discovery Peakist veidi madalam ja on 1163 meetrit kõrge. Lisaks asuvad maakonnas madalad mäeahelikud Coyote Hills ja Berkeley Hills, millest viimases 2010. aasta mais p kenud tulekahjus hävisid paljud elamud. Piirkonda läbib Haywardi murrang.
Loodus.
Alameda maakonnas leidub mitut haruldast taimeliiki. Kanarbikuline "Arctostaphylos pallida" kasvab maakonnas asuvas Huckleberry Ridge'is ja lisaks Sobrante Ridge Regional Parkis Contra Costa maakonnas.
Maakonnas leidub ka näsiniineliste sugukonda kuuluv põõsastaim "Dirca occidentalis", mis kasvas ainult San Francisco lahte ümbritsevatel aladel.
"Clarkia franciscana" on pajulilleline, mis kuulub ohustatud liikide hulka. Seda on leitud vaid kahest kohast San Francisco lahe piirkonnas.
Kaitsealad.
Maakonnas asub osaliselt Don Edwards San Francisco Bay National Wildlife Refuge, Eden Landing Ecological Reserve ja Emeryville Crescent State Marine Reserve.
USA Ajalooliste Paikade Riikliku Registrisse on kantud Alameda maakonnas 150 objekti.
Rahvastik.
Suuremad linnad.
Tabelis on toodud maakonna linnad, mille elanike arv on üle 20 000.
Sacramento maakond

Sacramento maakond ("Sacramento County") on maakond USA-s California osariigis. 
Maakonna halduskeskus Sacramento on ühtlasi osariigi pealinn.
Maakonna pindala on 2578 km², millest 77 km² moodustab veepindala.
Elanike arv oli 2010. aasta rahvaloenduse järgi 1 418 788. Aastal 2000 oli elanike arv 1 223 499.
Ajalugu.
Sacramento maakond moodustati 18. veebruaril 1850. Maakond on saanud nime Sacramento jõe järgi.
Fresno maakond

Fresno maakond ("Fresno County") on maakond USA-s California osariigis. 
Maakonna halduskeskus ja suurim linn on Fresno.
Maakonna pindala on 15 570 km², millest 140 km² moodustab veepindala.
Elanike arv oli 2020. aasta rahvaloenduse järgi 1 008 654. Aastal 2010 oli elanikke 930 450 ja 2000. aastal oli elanike arv 799 407.
Fresno maakond on elanike arvult California osariigi kümnes ja pindalalt kuues maakond.
Ajalugu.
Fresno maakond moodustati 1856. aastal Mariposa, Mercedi ja Tulare maakonna osadest. Maakond on saanud nime Fresno linna järgi (hispaania keeles tähendab "fresno" 'saarepuu').
Santa Clara maakond

Santa Clara maakond ("Santa Clara County") on maakond USA-s California osariigis. Maakonna halduskeskus ja suurim linn on San Jose, mis rahvaarvult osariigi kolmas ja riigi 11. linn.
Maakonna pindala on 3380 km², millest 40 km² moodustab veepindala. Maakonna pindala on 3380 km². Maakond asub San Francisco lahe lõunarannikul.
Elanike arv oli 2020. aasta rahvaloenduse andmetel 1 936 259. 2010. aastal oli seal 1 781 642 ja 2000. aastal 1 682 585 elanikku. See on elanike arvult osariigi kuues maakond ning Põhja-California kõige rahvarohkem maakond. Asustustihendus on 570 in/km².
Maakonnas asub maailma kõrgtehnoloogiakeskus Silicon Valley. 2016. aastal oli Santa Clara maakond leibkonna keskmise sissetuleku poolest riigis viiendal ja läänerannikul esimesel kohal.
Ajalugu.
Santa Clara maakond on saanud nime tänapäeva Santa Clara linnas asuva 1777. aastal asutatud Santa Clara de Asíse misjoni järgi, millele omakorda anti nimi püha Klaara järgi.
Santa Clara maakond oli California üks esimesi maakondi, mis 1850. aastal loodi. Piirkonna esmaasukad olid ohloni indiaanlased. 1853. aastal loovutati osa Santa Clara maakonna osast Alameda maakonnale.
Kaitsealad.
Santa Clara maakonna tähtsaim looduskaitseala on Don Edwards San Francisco Bay National Wildlife Refuge, mis jääb osaliselt ka Alameda ja San Mateo maakonna alale.
USA ajalooliste paikade riiklikku registrisse National Register of Historic Places on kantud Santa Clara maakonnas 2023. aasta jaanuari seisuga 119 objekti, mille hulka kuulub kuus ajaloomälestist ("National Historic Landmark").
Kampo

Kampo (hispaania keeles "campos" – "põllud") on troopilised ja lähistroopilised rohtlad Lõuna-Ameerika kaguosas Argentinas, Brasiilias, Uruguays ja Paraguays. 
Minevikus oli kampo kaetud tiheda taimkattega. Praegu on seal põllud, istandused (soja, tubakas, mais, suhkruroog, viinamari, puuviljad) ja karjamaad.
San Mateo maakond

San Mateo maakond ("San Mateo County") on maakond USA-s California osariigis. 
Maakonna halduskeskus on Redwood City ja suurim linn Daly City.
Maakonna pindala on 1919 km², millest 756 km² moodustab veepindala.
Elanike arv oli 2010. aasta rahvaloenduse järgi 718 451. Aastal 2000 oli elanike arv 707 161.
Ajalugu.
San Mateo maakond moodustati 1856. aastal San Francisco maakonna osast. San Mateo tähendab hispaania keeles "Püha Matteus".
Sonoma maakond

Sonoma maakond ("Sonoma County") on maakond USA-s California osariigi põhjarannikul. 
Maakonna halduskeskus ja suurim linn on Santa Rosa.
Maakonna pindala on 4579 km², millest 498 km² moodustab veepindala.
Elanike arv oli 2010. aasta rahvaloenduse järgi 483 878. Aastal 2000 oli elanike arv 458 614.
Ajalugu.
Sonoma maakond moodustati 18. veebruaril 1850. aastal.
Taylor Hall

Taylor Strba Hall (sündinud 14. novembril 1991 Calgarys Albertas) on Kanada jäähokimängija, kes mängib NHL-i klubis Boston Bruins ründajana vasakäärel.
Aastatel 2007–2010 mängis ta Ontario Hockey League'i klubis Windsor Spitfires.
2010. aastal valis Edmonton Oilers ta NHL-i "draft"is esimese valikuna. Oilersis mängis ta aastatel 2010–2016 kokku kuus hooaega.
2016. aasta juunis liitus ta New Jersey Devilsiga. 2019. aasta detsembris siirdus ta Arizona Coyotesi. 2020. aasta oktoobris sõlmis ta üheaastase lepingu Buffalo Sabresiga. 2021. aasta aprillis liitus ta Bruinsiga.
Kanada jäähokikoondise koosseisus on ta tulnud kahel korral maailmameistriks. 2015. aasta maailmameistrivõistlustel, kus ta lõi seitse väravat ja andis viis väravasöötu, valiti ta turniiri sümboolsesse koosseisu.
John Tavares

John Tavares (sündinud 20. septembril 1990 Missisaugas Ontario provintsis) on Kanada jäähokimängija. 
Ta mängib 2018. aastast NHL-i klubis Toronto Maple Leafs. Ta on klubi meeskonna asekapten.
Aastal 2009 valiti ta NHL Draftis New York Islandersi poolt esimesena. Enne seda mängis ta noorteliiga Ontario Hockey League'i klubides Oshawa Generals ja London Knights. 2006. aastal valiti ta Canadian Hockey League'i (CHL) hooaja uustulnukaks ja 2007. aastal CHL-i hooaja parimaks mängijaks.
Islandersis mängis ta aastatel 2009–2018 kokku üheksal hooajal, 2013–2018 oli klubi meeskonna kapten. Hooajal 2014–15 valiti ta liiga hooaja sümboolsesse koosseisu ("First All-Star Team").
Tavares on NHL-i tähtede mängule valitud viiel korral (aastatel 2012, 2015, 2016, 2017, 2018).
Kanada jäähokikoondise koosseisus võitis ta 2014. aasta taliolümpiamängudel kuldmedali.
Põhja-Euroopa korvpalliliiga (1998–2003)

Põhja-Euroopa korvpalliliiga (inglise keeles North European Basketball League ehk NEBL) oli 1998. aastal asutatud regionaalne korvpalliliiga.
Liiga loomise eestvedajaks oli Šarūnas Marčiulionis.
Riho Soonik oli aastatel 1998–2003 Põhja-Euroopa korvpalliliiga (NEBL) asepresident.
NEBL-i slogan.
"Break the ice!"
Promotion Cup.
1999. aastal toimus 8 meeskonna osavõtul turniir Promotion Cup, hooaega ei mängitud.
Hooajad.
1999–2000 oli esimene ametlik NEBL-i hooaeg.
Steven Stamkos

Steven Christopher Stamkos (sündinud 7. veebruaril 1990 Markhamis Ontario provintsis) on Kanada jäähokimängija. Ta on NHL-i klubi Tampa Bay Lightning kapten.
Enne NHL-iga liitumist mängis ta Ontario Hockey League'i klubis Sarnia Sting, mille koosseisus lõi ta kahe hooaja jooksul üle 100 värava.
Aastal 2008 valis Lightning ta "NHL draft"is esimesena.
Hooaegadel 2009–10 ja 2011–12 on ta pälvinud hooaja resultatiivseimale mängijale antava Maurice "Rocket" Richard Trophy. 2011–12 põhihooajal lõi ta liigas 60 väravat, millega kuulub talle Tampa Bay Lightningu rekord.
NHL-i tähtede mängule on ta valitud kokku viiel korral (aastatel 2011, 2012, 2015, 2016, 2018).
Kanada jäähokikoondise koosseisus võitis ta 2009. aasta maailmameistrivõistlustel hõbemedali.
Joel Pohjanpalo

Joel Julius Ilmari Pohjanpalo (sündinud 13. septembril 1994 Helsingis) on Soome jalgpallur, kes mängib ründajana Itaalia esiliigaklubis Palermo ja Soome jalgpallikoondises.
Soome jalgpallikoondises debüteeris Pohjanpalo 14. novembril 2012 mängus Küprose vastu. Koondisekarjääri esimese värava lõi ta 5. märtsil 2014 sõprusmängus Ungari vastu.
2021. aasta Euroopa meistrivõistluste esimeses alagrupimängus 12. juunil lõi ta värava Taani vastu.
Paul György

Paul György (7. aprill 1893 Nagyvárad, Ungari – 1. märts 1976 Morristown, New Jersey) oli ungari päritolu USA mikrobioloog, biokeemik, toitumisteadlane ja pediaater.
Paul György pälvis USA presidendilt teadusmedali National Medal of Science kolme vitamiini – B2‑vitamiin, B6‑vitamiin ja biotiini – avastamise ja nendega seotud uurimistöö eest.
Panus teadusse.
Paul György eraldas koos Richard Kuhni ja Theodor Wagner-Jaureggiga 1929. aastal keemiliselt B2-vitamiini.
1933. aastaks eraldasid György, Kuhn ja Wagner-Jauregg puhast riboflaviini (sel ajal tunti ka G-vitamiinina) pärmist, munavalgest ja vadakust. Munavalgest eraldatud kollase pigmendi, millel oli B2-vitamiini toime, nimetasid nad ovoflaviiniks ja vadakust eraldatud fraktsiooni laktoflaviiniks.
György avastas 1934. aastal, et B2-vitamiin ja rottide antipellagra faktor on erinevad ained, ning nimetas selle aine B6-vitamiiniks.
1938. aastal teatas ta (umbes samal ajal S. Lepkovsky ja J. Keresztesytaga) B6-vitamiini keemilisest eraldamisest ja pakkus vitamiini nimetuseks püridoksiini.
Kolm aastat hiljem, 1941. aastal, õnnestus Györgyl eraldada munakollases, maksas ja pärmis munavalge toimet inhibeeriv ning ravitoimeline faktor. Ta nimetas selle H-vitamiiniks (saksa keeles "die Haut" 'nahk'). Praegu tuntakse seda biotiini ehk B7-vitamiinina.
György selgitas välja, et rottidel, kelle sööda valguratsioon koosnes üksnes toorest munavalgest, tekkis ulatuslik dermatiit, millega kaasnesid närvisüsteemiga seotud haiguslikud seisundid ja kes ravi saamata surid. Nn munavalge kahjustuse sündroomi ("egg white injury") ravis ta, koos Vincent de Vigneaud' ja teistega, Fritz Kögli ja Benno Tönnise poolt kuivatatud munakollase pulbrist eraldatud biotiiniga. Seejärel tõestasid nad, et H-vitamiin, koensüüm-R ja biotiin on peaaegu samased või väga lähedased ühendid.
Paul György uuris ka vitamiine (B-rühma vitamiine ja D-vitamiini) ja haiguslikke seisundeid, näiteks rahhiiti, imikute teetanust ja palju muudki, muuhulgas avastas ta naiste rinnapiimas "bifidus-faktori".
Isiklikku.
Paul György abiellus 1920. aastal Weimaris Margaret Johniga. Peres oli 3 last: Hans (temast sai keemik), Michael (arst) ja Tilbert (kirurg).
Selli-Sillaotsa õpperada

Selli-Sillaotsa õpperada asub Tartumaal Tartu vallas Alam-Pedja looduskaitsealal. 
Õpperada algab Laeva–Palupõhja teelt Sellilt, läbib suure kaarega Laeva soo lõunaosa ja selle ümbritseva soometsa- ja palumetsavööndi ning lõpeb jälle Laeva–Palupõhja teel Sillaotsas. Kaar läbi soo on 3,5 km pikk, ringtee tagasi Sellini lisab 1,2 km kruusateed.
Campobasso

Campobasso on linnaks nimetatav omavalitsusüksus ("comune") Itaalias Molise maakonnas, samanimelise provintsi ja Molise maakonna keskus.
701 meetri kõrgusel merepinnast asuva Campobasso asustustihedus on keskmiselt inimest ruutkilomeetri kohta. 
Haldus.
Campobasso piirneb järgmiste omavalitsusüksustega: Busso, Campodipietra, Castropignano, Ferrazzano, Matrice, Mirabello Sannitico, Oratino, Ripalimosani, San Giovanni in Galdo ja Vinchiaturo.
Campobasso halduspiirides asuvad järgmised asulad ja asumid: Centro Storico, Centro Murattiano, Campobasso Nord, San Giovanni, Vazzieri, Sant'Antonio Abate, Tappino ja Santo Stefano.
Loodus.
Biferno ja Fortore jõe vahelisel alal asuva Campobasso kõrgus merepinnast on 701 meetrit, mis on provintsikeskuste seas neljandal kohal (Enna, Potenza ja L'Aquila järel). Umbes 60 km kirdes asub Aadria meri, edelas asuvad Apenniinid.
Kolmekümne aasta (1971–2000) vaatluste andmetel on kõige jahedam kuu jaanuar (keskmine temperatuur +4,3 °C) ja kõige soojem kuu august (keskmine temperatuur +21,9 °C). Madalaim temperatuur (−9,6 °C) registreeriti 1979. aasta jaanuaris, kõrgeim temperatuur (+37,4 °C) 1983. aasta juulis. Aasta keskmine sademete hulk on 560 mm.
Ajalugu.
Campobasso esmaasukateks olid oskid ja samniidid.
 Pühavaimu katedraali ehitamist alustati 1504. aastal. Pühakoda rekonstrueeriti XIX sajandil.
 Barokkstiilis Sant'Antonio Abate kirik valmis 1572. aastal
 Bartolomeuse kirik valmis XIII sajandil
 Santa Maria della Croce kirik rajati normannide ajal, hiljem rekonstrueeriti
 Santa Maria De Forase kiriku ehitamist alustati XIV sajandil, rekonstrueeriti 1970. aastal
 Campobasso "comune" haldushoone, pühitsetud Campobasso kaitsepühakule pühale Georgile
 Campobasso provintsi haldushoone
 Campobasso sümboliks olev Monforte kindlus on saanud nime krahv Nicola II Monforte järgi, kes kindlustuse pärast 1456. aasta maavärinat restaureeris.Kindluse maa-aluse osa pindala on ligilähedaselt võrdne selle maapealse osa pindalagaKindluse kõrgus merepinnast on 790 meetrit. Ühel tornidest, 808 meetri kõrgusel merepinnast, asub sõjalennuväe meteoroloogiajaam.
Kultuur.
Savoia teater.
Savoia teater ("Teatro Savoia") pühitseti sisse 1926. aastal.
Infrastruktuur.
Raudtee.
Campobasso raudteejaam asub kesklinnas ning võimalik on valida kolme raudteeliini rongide vahel:
Sport.
Campobassos on mitmeid spordirajatisi.
 2003. aasta 3. juunil peetud sõpruskohtumises Põhja-Iirimaa jalgpalli rahvusmeeskonnaga saavutas Itaalia rahvuskoondis 2:0 võidu.
Aastatel 1913–1989 on Campobasso olnud 12 korral Giro d'Itaalia etapi finišikoht.
Altja kõrts

Altja kõrts (ka Altja Mäekõrts) on Lahemaa rahvuspargis Haljala vallas Altja külas asuv kõrts. Tallinnast on Altja kõrtsi umbes 90 kilomeetrit, Rakverest 32 kilomeetrit. 2002. aastast on Altja kõrts koos Palmse mõisaga SA Virumaa Muuseumid filiaal.
Kõrts pakub külastajatele lihtsat rannarahva toitu.
Kõrtsi lähedal asuvad minevikus kasutatud Altja võrgukuurid.
Tallinna ülikooli ajaloo instituudi arheoloogiamuuseum

Tallinna ülikooli ajaloo instituudi arheoloogiamuuseum (ka: Eesti arheoloogiamuuseum) on Tallinna ülikooli ajaloo instituudi alla kuuluv, eeskätt Eesti alaga seotud arheoloogiat tutvustav muuseum Tallinnas, Rüütli tänav 8/10.
Uue hoidlahoone ehitamise ja arheoloogiliste kogude kolimise tõttu suletakse Rüütli tn asuvad kogud uurijatele 1. juunil 2025.a. (v.a Ankru tn luuhoidla). Kogude avamine on plaanitud 2026.a. alguseks.
Eesti Juudi Muuseum

Eesti Juudi Muuseum on Tallinnas, Karu tänav 16 asuv muuseum, mis tutvustab Eestis elanud ja elavate juutide ajalugu ja kultuuri.
Eesti Juudi Muuseum avati 17. detsembril 2008 selle direktori Mark Rõbaki algatusel. Muuseum tegutseb aadressil Karu tänav 16. Sissepääs muuseumi on tasuta.